khistorydata/jeongjo-sjw-relations huggingface dataset:
정조 23년
李書九以備邊司言啓曰南原幼學張炊應所陳冊子有草記回啓之命矣取見其冊子則其一池之潤早在於貯水之深淺竝爲修築事也堤堰修築已爲行會其一相土宜播其種事也相土播種向下綸音有所提諭大小民人中如有通曉自得之人則可以興起慕效姑難以某土某種分而爲言有若條令者然置之其一農器中水車役車尤緊於農功而其中役車則可用獨輪車事也水車之制非謂無其理也非謂無其效也非謂無其法也第念其制巧而其費多制巧也故有非庸匠之可造費多也故有非凡戶之可辦此我東所以未嘗昧其制而不能興其利也說者以爲中國之所用者何處不可云而中國之匠巧而工中國之財豐而裕自其至貧者而觀之則無異於我國之貧民而自其稍饒者觀之則其爲資産不啻千萬於我國之饒戶故一車成而衆效一村作而萬戶應此所以造之易而行之廣也今欲試之於諸道則必也營邑合力然後可造一二車而後來者亦必繼而無替可以若干坪食效而大小民人之轉相模倣萬無其道非不知其利也力不足也勢不逮也至於役車土俗各異亦非可以發令而行之者置之其一湖南改量久曠田地不均賦稅不平也改量之政已陳於他覆啓而待年豐稟定擧行其一茂朱順天之間淘金者絡繹農夫益解一切禁斷則遊食之徒自然歸農事也採金之禁法典本嚴害農之事亦莫甚於此各別痛禁之意嚴飭道臣其一耕之以時播之以時耘之以時則農無不熟事也無失其時農政之大關而近來諸道旣無興作則雖無自官奪時之慮種糧之難辦牛犁之未具無非失時之端守令之着意勸課一如抄飢之不敢放心則雖中才以下必不使一境之內坐於無力而失時矣課農旣爲考績之首而無失其時又爲課農之本此雖人人所知之常談許多農政盡係於此令道臣無或循例看過凡對守令以諭以飭俾知如此之爲治最不如此之爲溺職何如傳曰允其中農時之詳陳儘有意見其云雨水翻麻田驚蟄備農器春分耕早稻淸明耕早黍穀雨造鋤立夏耕水荏芒種收苧麻夏至收秋牟立秋耕蕎麥處暑獲早稻必先時翻耕先時滀水亦趁時移秧趁時耘耔移秧之過二十日後卽初耘初耘之過十三日後再耘再耘之過十五日後三耘則奄觀銍艾矣若違此時則欲助苗長其可得乎云者其所爲說擺脫科臼質實可喜且以鋤鉫耘耔之經歷一一條陳令該邑倅別差保介之任考其秋成後勤慢報營後狀聞事分付道臣可也
정조 23년
李書九以備邊司言啓曰南原幼學許顥所陳冊子有草記回啓之命矣取見其冊子則其一興水功莫如用水車事也已陳於張炊所陳覆啓置之其一相其土品之宜播其早晩之種事也其一農器待時以用事也其一改量一款勸農之急務事也或別無指論或已陳於他覆啓置之其一限十年禁屠則牛不價高耕不失時事也禁屠自是法典近來諸道頗加申嚴數年之間幾無無犢之家云農家之利熟大於此而此乃金石之令典則別無年限之可論京外按法之臣自當遵而勿失其一沃壤之在於川邊者預爲修築事也川邊田畓之爲之堤坊其爲急務與堤堰無異雖不更煩關飭營邑自可以一體修築以此分付何如傳曰允農牛之無得屠宰自來有金石之典而近見說弊諸疏禁屠不以其道貽羞多端豈非營邑之恥此後繡行當自如許之弊考察而不許轉相賣買亦豈便民之政乎卿等先從本道嚴飭俾有知戢之實效可也
정조 23년
李書九以御營廳言啓曰本廳把摠朴祥煥身病甚重勢難察任改差何如傳曰允
정조 23년
敎江原監司尹弼秉書王若曰比西京二千石最重方面之權按東關卄六州特推簡心之眷畀以旬宣之責往哉日出之鄕惟卿挺然其姿介乎有守文華藹蔚粵自黌庭遊藝之時才識綜明久廁銀臺視草之列萊府掌鎖鑰之任島酋亦誦其姓名秋曹按簿牒之煩都民咸服其綜理內外歷試之已久聲績稔聞文學政事之俱優望實兼備眷玆東維重臬實是上游名區當五路舟車之衝咽喉關嶺跨二江屛翰之勢股肱拜畿同靑州産鹽之鄕峒戶浦村之無不受病類浙府課茶之利吏海商之從而舞奸嗟頻年水旱之災式至今而相仍顧一路懷保之責誰與我而共憂玆授卿以江原道觀察使兼兵馬水軍節度使巡察使原州牧使卿其祗服寵命益殫良猷旌節春巡宜先勸課之政海嶠風動益思澄淸之規山氓海夫可憐板屋之生理蔘政松弊宜責臬司之矯救束薪規模廉謹已著於恒日憩棠治化奉揚專在於觀風於戲丹誥載宣予雖紓東顧之慮靑瑣遠隔卿應切北望之思仙嶽之風景遙望莫託潘孟陽遊山之勝沿海之民瘼滋甚須勉張益州整器之方往惟欽哉行且召矣故玆敎示想宜知悉知製敎沈奎魯製進
정조 23년
己未正月初八日辰時上御便殿都承旨入侍時行都承旨徐龍輔假注書趙璜鎭記注官車信用金景煥以次進伏訖上曰吏曹參判牌去來催促以入可也賤臣承命出傳仍命退承史以次退出
정조 23년
行都承旨徐龍輔緣故出行左承旨李書九坐直行右承旨金履翼差祭左副承旨宋銓差祭右副承旨李翊模差祭同副承旨沈象奎奉命進注書柳台佐在外一員未差假注書趙璜鎭仕直李弘謙奉命進事變假注書李㬖仕
정조 23년
徐龍輔啓曰臣依定式進詣香室奉審香祝樻祝板袱子則精潔之意敢啓傳曰知道
정조 23년
傳于沈象奎曰禮房承旨馳詣宗廟永寧殿奉審摘奸以來
정조 23년
沈象奎啓曰臣敬奉聖敎馳詣宗廟尊所奉審則無頉祭物祭器祭井看審則精潔諸執事進排官及佾舞工人摘奸則無頉仍詣永寧殿尊所奉審則無頉祭物祭器祭井看審則精潔諸執事進排官及佾舞工人摘奸則無頉臣則仍留享所待將事修掃後復命之意敢啓傳曰知道
정조 23년
李書九以兵曹言啓曰五衛將多有身病猝重四所入直無以分排忠壯衛將三員內一員未差二員亦以身病不得入直以忠翊衛將替直宿衛番次極爲苟艱五衛將高雲瑞沈益希姜廷一朴履煥李宅觀忠壯衛將朴良新許鍰竝改差其代及未差之代口傳差出以爲推移入直之地何如傳曰允
정조 23년
兵曹口傳政事以金得海趙雲衢洪聖禧趙命鎭李顯昌爲五衛將張東源李文協柳載河爲忠壯將
정조 23년
以忠淸監司李泰永狀啓無論還上軍餉量宜移轉儲置用餘條亦爲從便改色事傳于沈象奎曰依狀請施行事分付
정조 23년
李書九以摠戎廳言啓曰謹稽兵曹草記批旨西平君橈庶子李益顯招見後從其所願本廳經理軍官爲先加設差定而待窠陞實之意敢啓傳曰知道陞實後草記可也
정조 23년
李書九以義禁府言啓曰江原道淮陽府定配罪人尹師國金化縣定配罪人沈晉賢金城縣定配罪人李勉兢等竝放送事承傳啓下矣尹師國沈晉賢李勉兢等放送事分付該道道臣之意敢啓傳曰知道
정조 23년
李書九以賑恤廳言啓曰漢城府牒報據中部幼學金燾錢三兩布二疋尹召史韓召史各錢二兩布一疋東部幼學李昌老金瑀各錢三兩布二疋柳召史李召史陳召史鄭召史梁召史奇召史盧召史出身金胤世良人金仁澤尹徵鄭老味權大云韓興奎金光佑金澤潤各錢二兩布一疋西部張氏錢三兩布二疋李召史良人安順奉池金各錢二兩布一疋南部幼學金處俊鄭氏各錢三兩布二疋金召史金召史安召史洪召史朴召史金召史金召史閑良金彬良人金泰人各錢二兩布一疋北部前縣監李默運前五衛將金昊吉幼學曺順亨各錢三兩布二疋趙召史良人姜得甫盲人金麗弘各錢二兩布一疋合錢九十一兩布五十疋題給之意敢啓傳曰知道
정조 23년
李書九以賑恤廳言啓曰漢城府牒報據西部李氏錢三兩布二疋良人崔世光金串伯各錢二兩布一疋南部獨女晉召史馬召史李召史劉召史良人高甲得崔世雄金鼎九各錢二兩布一疋北部全氏寡女朴氏崔氏幼學趙翼采各錢三兩布二疋良人朴甲金安成秋崔乎乙男閑良朴眞齡田龍伊獨女金召史良女金召史各錢二兩布一疋合錢四十七兩布二十六疋題給之意敢啓傳曰知道
정조 23년
己未正月初九日辰時上御便殿都承旨入侍時行都承旨徐龍輔假注書李弘謙記注官金景煥承膺祚以次進伏訖龍輔曰日間聖體若何上曰今則夬勝矣龍輔曰明日宗廟春享大祭承旨當進詣監祭而坐直外皆差祭無以變通何以爲之乎上曰坐直二員中同副進去永寧殿則史官李弘謙進去可也命書榻敎曰或是篤老或有老親關東前道臣被謫人竝放送又命書榻敎曰改差五衛將忠壯將令該曹口傳差代命退承史以次退出
정조 23년
行都承旨閔台爀牌不進行左承旨李書九坐右承旨宋銓坐直左副承旨鄭尙愚坐直右副承旨李翊模坐同副承旨沈象奎坐注書柳台佐在外一員未差假注書趙璜鎭仕李弘謙仕直事變假注書閔德基仕
정조 23년
藥房提調臣金文淳行左承旨臣李書九啓曰伏未審日間聖體調攝若何寢睡水剌之節何如臣等率諸御醫趁早入診詳察聖候爲宜王大妃殿調攝中氣候何如惠慶宮調攝中氣候何如臣等不任區區伏慮敢來問安竝此仰稟傳曰知道慈殿慈宮氣候差勝卿等不必入侍矣王大妃殿惠慶宮中宮殿藥房口傳問安傳曰知道
정조 23년
傳于沈象奎曰禮房承旨入侍
정조 23년
承旨前望單子入之閔台爀鄭尙愚落點
정조 23년
有政吏批行判書金華鎭受由參判李益運進參議未差右承旨宋銓進啓曰判書金華鎭受由參議未差小臣獨政未安何以爲之敢稟傳曰仍爲之以金履翼爲兵曹參判沈基泰爲工曹參判金祖淳爲刑曹參議李是釬爲戶曹佐郞尹孝寬爲禮曹佐郞朴彝源爲監察趙學春爲活人別提閔昌爀爲驪州牧使尹致猷爲歙谷縣令崔祥岳爲康翎縣監廣州留守單徐鼎修洪聖淵爲同敦寧吳泰賢爲兵曹參議閔斗爀爲社稷令崔熽爲禁府都事宋啓幹爲司饔直長洪晩榮爲北部都事朴大圭爲章陵參奉
정조 23년
兵批判書李時秀病參判參議未差參知李祉永入直進右副承旨李翊模進以洪檍爲上護軍徐龍輔金履翼洪聖淵爲護軍金載翼爲副護軍李舒永尹弘心爲副司果兼南漢守禦使徐鼎修
정조 23년
吏曹口傳政事兵曹參議李祉永參知吳泰賢
정조 23년
傳于宋銓曰銓堂之苟簡莫如近日判堂勢難行公未肅拜判書許遞前望單子入之吏書判書前望單子入之金載瓚落點
정조 23년
傳于李翊模曰未肅拜漢城府堂上許遞前望單子入之待下批待開門牌招察任各部官中如未行公之人令漢城府這卽草記變通差代以爲依筵敎各別盡心擧行之地部官中有實病或年老人亦爲草記他司口傳換差
정조 23년
漢城府堂上前望單子入之申耆落點
정조 23년
李書九以兵曹言啓曰昨日新除授五衛將忠壯衛將或在外或犯染該廳番次分排無路五衛將金得海趙命鎭洪聖禧趙雲衢李顯昌忠壯衛將張東源柳載河竝改差其代口傳差出以爲推移入直之地何如傳曰允
정조 23년
兵曹口傳政事以徐有鳳朴基爀權煥金漢健邊鎬爲五衛將閔修顯李遇爲忠壯將
정조 23년
李書九以壯勇言啓曰本營牙兵等私獵於漢江越邊矣中虎一頭捉得封進而捉虎軍姓名別單書入之意敢啓傳曰知道
정조 23년
李書九以御營廳言啓曰去夜初更量黃橋近處武藝別監李春燁犯夜被捉於本廳巡邏將卒處而係是掖屬不敢擅便何以爲之敢啓傳曰以近者民間貌樣有何景況醉酒犯夜乎可謂亂民掖隷爲先除名出給卿處區處可也
정조 23년
李書九以備邊司言啓曰固城縣監韓興裕上疏批旨內爾疏近來諸疏中最精約條條有理皆非空言之無當者前期辛勤求言一例泛應而已則其爲欠誠不獨在於爾等之隨衆備例此疏令廟堂別爲看詳粘尾草記稟處以爲措之實用之地事命下矣取見其疏本則其一本縣民戶摠爲九千七百五戶而轅門內五千七十餘戶統營主之轅門外四千六百餘戶本邑主之而五鎭堡三驛村千餘戶又爲不屬於本縣則本縣所管只是三千戶而除儒鄕吏校下戶實民不過爲二千戶內外正軍摠數則爲六千四百五十名其他良役實摠外役同軍伍者又屢百以二千戶之民充近七千軍丁安得無疊役黃白之冤乎彌勅山烽燧監考爲弊甚大烽軍皆以山下居民塡額而獨監考六十名移定於轅門外戰船能櫓軍排定者見今本縣所在八十二名亦係約條之外監考則依烽軍例充定於彌勒之下櫓軍則一從營案付移屬於轅門之內本縣沿海二面處在鎭海縣統營屬倉浦之境而良丁之募入倉屬者今爲四十七名倉屬募軍已是法外越募固城尤無所據一切痛革事也烽燧監考及戰船櫓軍之定於轅門之外者推以事理必是中間創行而營邑不欲相較流弊至今因循大抵本邑之於統營便同巡營之於地方官而兵民之政所管各異營邑之情親疎不同此所以巡營地方之邑民弊差輕統營地方之邑軍瘼反甚也今此所陳該營則必以爲難便而此等處只當論事理之如何不必更問該營徒煩往復依所請施行之意分付至於沿海二面之爲鎭海統倉屬之越境募入尤係法外亦爲依施之意嚴飭統營其一統親兵之散在咸陽等二十二邑者合爲十六哨遠道赴操所費不些較諸布軍不啻倍蓰況此軍設置將以朝令而夕發今若以上道之親兵專管於本縣本縣之布軍移送於上道亦不外於魚鱗作隊之法且下納軍卽統營納防布軍而與上納軍保同一布役也沿海之上納者換作營納則情費頓減近嶺之下納者移定京納則道里相當下詢廟堂及藩帥臣亟許變通事也遠道親兵之換以本縣納布近嶺統納之換以沿海上納可謂彼此兩便而與山沿水陸軍互換之論同一其意也宜無利病之可疑而水陸軍換定每多藩閫參差之論已自百年以前或暫試旋罷或寢而不行此亦難保其無一掣礙之端關問道帥臣各具意見狀聞後稟處其一濟民倉漕稅錢月令載錄之數爲五千三百餘兩而只是流來虛簿如非鬼錄俱無指徵蓋此錢創自癸未歲徵十二兩船稅年年添利或移送萊府或取用船裝到今用遺在實數猶至此多若過今年則又將加千餘金矣泗川之漕錢亦此類也沿海諸邑之弊可推而知莫重公貨一向抛置殊非立法之意莫如停利而少紓限年而勿迫隨力隨捧歲以千金爲準移作還穀及有需用還作本色以了積逋以救宿弊事也北漕船設置意非不美而近來北關之船漸熟於駕海南沿兵防之船亦可以運穀雖以年前北運已事言之他船居多所謂北漕船無甚得力漕錢之弊則疏中所論無一差爽而向因泗川事以限年收捧覆啓仍以他邑漕錢之一體擧行形止報來之意措辭行會待其報來作穀與以錢儲留間指一稟處其一大同木步兵布色麤而升疎一疋之直難以售二兩故軍民之上納者願納本色邇來點退之弊出而升尺隨加情債日增民情不願納布惟願代錢砲保最云苦重所納一疋竝雜費恰過三兩五六錢而他衙門所納無非此類軍門所需有難全數代捧而至於土非産木之邑倂許以錢代布事也大同木及各衙門上納木品自有法典之升尺無容他意而各邑說弊無不在此雖一倂純錢民必曰便況於土非産木之邑乎第念前後或許以錢或許以布之邑莫非出於量土宜寬民力之意今又次次加許以純錢令年許一邑明年許一邑互相援據作爲欛柄則以今頹惰之俗恐無紡績之民轉致無木而後已是則意本爲民而反爲民害者恐莫大於此亦豈不違於古人取布帛捨錢貨之議乎今姑置之其一諸驛乘馹之法雖有路文草料者必以馬牌爲準而後始乃許乘今則不然覓騎私行加數濫把只以草料輒令責立勢將絶站諸道各營之分置馬牌蓋出於重傳命嚴防限今若一遵古式必以馬牌施行則自無濫騎之患事也驛路之必以馬牌爲驗卽是法意而只緣營閫裨校之出使無節營上馬牌則有時分送於進上陪持及他道出使而或有自道內不得不出使之處則馬牌不足只用草料於是乎憑公爲私之弊夤緣而作而他道出使與道內出使若令盡用馬牌則勢又無奈令必不行假如營裨監賑之法或抽栍其不勤之邑或察形於垂畢之際以警飭之而近聞諸道幾乎逐巡而分遣裨之不足校以替行況可以一一帶牌乎觀於一隅可以反三道臣苟存心於愛護驛路宜從一裨一校之行而不敢放心於造次矣大抵驛弊之加減專在道臣蓋各邑之所切惡者驛也各閫之所越視者驛也其所依仰只一巡營而已巡營若不時時察飭事事軫念則驛何以爲驛乎驛弊一事專責道臣之外實無良法該倅所陳亦不過道臣約束禁止中一事也以此嚴飭如有日後濫騎等雜弊之現發者當者抵罪之外論責道臣之意一體分付何如傳曰允首件事嚴飭帥臣使之依疏請施行後勿違越第二件事切勿因循以好箇方便道理令道臣指一狀聞而邑名與數爻使之後錄第三件北漕船事船欲勿置況厥船之錢弊乎無船則自當不攻自破而先從稅錢釐正有何不可何時行會尙不報司爲先關飭第四件事近日諸疏輒言木綿升品之高重者守令之說必有的見熟知者任他民弊之難支守令亦難辭其責苟能躬檢莫容奸僞若有科外點退以去就爭之則民豈可如彼受困乎待諸疏畢到後卿等別般講究爲弊之由與抑弊之方論理草記於此若不救得一分弊端反不若初勿詢弊之爲省煩朝家夙夜一念未嘗暫置者此事也卿等亦豈忽於對揚乎第五件事營閫裨校濫乘之弊寧有如許紀綱此一款爲先添載於繡衣齎去事目而察訪直狀啓處申明舊典使之隨現狀聞萬一掩置而現發則該察訪與道帥臣竝施違制之律事拔例嚴飭已關飭外諸道一體嚴飭可也
정조 23년
李書九以御營廳言啓曰武藝別監李春燁犯夜被捉草記批旨內以近者民間貌樣有何景況醉酒犯夜乎可謂亂民掖隷爲先除名出給卿處區處可也事命下矣武藝別監李春燁爲先降定於左邊捕盜軍士之意敢啓傳曰知道
정조 23년
知敦寧黃昇源疏曰伏以臣伏奉敦府新命惝怳踧踖不知所措而適會歲朝起居之班他不暇顧章皇祗膺粗伸微悃也第臣旣無敦寧則仍因蹲冒有礙法例玆敢略陳短章仰瀆宸嚴伏乞聖明俯垂鑑諒亟令選部照例遞改以存公格以安私分不勝幸甚臣無任云云答曰省疏具悉疏辭下該曹稟處
정조 23년
全羅都事金夏璉疏曰伏以臣生長邊土世受國恩爲人無似不足備數於器使之末則以何知覺容喙於朝廷間便宜通變裨益三農之事而敬伏見前月三十日勸農綸音下者臣雙擎百拜不覺愚衷之自激專昧鈇鉞之誅敢以平日素欲言而未敢言者猥瀆於黈纊之下惟聖明垂察焉伏惟大易繫辭傳曰斲木爲耟揉木爲耒耒耨之利以敎天下又曰刳木爲舟剡木爲楫舟楫之利以濟不通致遠以利天下蓋以伏羲劃卦之微意觀之耒耨之利使天下之蒼生勤於田畝務玆稼穡以濟其生之謂也舟楫之利亦使天下之黎民乘木濟川懋遷有無以資農功之謂也竊伏念我東方數千里之地三面濱海膏腴生穀之地無非沿海之濱瘠薄難收之田盡是山峽之畝惟此山峽之豐歉雖有人力之備齊在於雨暘之時不時則別無預備之可論也至若沿海之稔凶一遇旱災則有秋無望此豈不在於人謀之允臧耶臣請以預備旱之愚見言之蓋備旱之方莫若水車且臣伏聞中國之民務農之要則冀衮靑徐荊楊豫七州之民專以水車引水灌漑故雖或値旱災能免大無之患者專賴於水車引水之功云而我東則水車之制農家絶無知之者非但無知之者農民雖欲效則而制作之水車之材專以眞檀兩種之木造作之故沿海之民辦得無路不敢生意於水車之制用矣以臣愚昧之淺見有一事之農功相助兩利者何也今夫慈城虞芮閭延茂昌四郡之幅員洽爲七百餘里累百年陳癈之地連抱之木可作車轍舟楫棟樑之美材彌滿山野且其地形西北二面靠于鴨綠直注于龍川海門況且許民起耕者已至五年之久而如彼可用之美材一任抛棄同歸於樵㸑菑畬之焚者實爲可惜朝家凡於爲民生財裕食之方靡不用極而獨於此境內養成之美材置之等棄之地上不爲漕船之需下不爲水車之用者豈非遺策之大者乎臣愚死罪當此春耕不遠之時此四郡之材木自京司主管雖某地沿海之民自願往取水車舟楫之材者成給公文各從其所願或作水車或造船筏自慈城界順流而下則至龍川海口不過三四日之程自龍川海口以達于京江及三南亦不過一旬之間而且水車制作之法前察訪臣李宇炯一人外無人知之者云臣愚死罪自朝家特送李宇炯于慈城界新入民村以其許多棄置之材多作水車沿海邊每州各賜一乘使每邑之農民比而效之則未滿數年水車利農之法遍行國中而舟楫之相資於農民者必不少矣此豈非農工相資之道乎或者以爲船路通之則江禁不無疎虞之慮云此則有大不然者何也當初被我定其界限之時指分鴨水之一半江之北岸彼人之船筏無常往來則江之南岸我國之船路奚獨有不通之理耶且每年合氷之後例自江界以至義州許通江邊氷路以便人馬去來之路則獨於解氷之後一依我岸之船路豈有拘礙之道乎如或有未安之慮則方其水車船筏流下之時使江邊各鎭將互相遞送過其境內一如三南漕船護送之例則江禁夫豈有疎虞之慮也哉且古人云一年之計莫如種穀十年之計莫如種樹種穀之利在於當年之內種樹之利在於十年之外雖有其利之遲速其爲利於農家則一也且種樹亦與后稷之播穀迭爲上下則種樹之利與種穀之利別無異同可知矣今夫畿沿及三南兩西沿海邊數千里大小峰巒幾盡童濯雖拱把之木絶難取用況水車舟楫之材乎臣愚死罪自明年爲始沿海之地廣長各百里爲限一依種樹之方淸明前十日立冬前十日內一齊種樹之意嚴飭沿海邊列邑之倅使之盛種則十年之前後數千里童濯之山形可以復舊而今此四郡之材木足可當七十年公私之需用矣又自明年內京各司外而營列邑凡有營作可通船路之處則竝於此經紀而用之切勿取用於長養之公私山禁其斧斤任其長養則七十年之間必有菀密不可勝用之效而箇箇皆合於水車舟楫之材則其爲沿海邊齊民之蒙利資生豈止於家賜而人益之惠也哉伏願聖明勿以人微而廢言焉臣無任云云省疏具悉疏辭竝令廟堂論理稟處俾益農政
정조 23년
己未正月初十日辰時上御便殿左承旨入侍時行左承旨李書九假注書趙璜鎭記注官金景煥承膺祚以次進伏訖上曰今日差祭奉審諸承宣竝虔潔將事而還乎書九曰將事無頉後已盡還矣上曰牛禁事左相許已有相議者乎禁屠自是法典而近來閭閻輪症大熾宜念爲民救補之方不可無一時闊狹矣書九曰聖敎誠好矣禁屠之法固是金石之典而至於此時則亦不可一切膠守若姑收禁牌則民間貿肉之路自可稍廣而疾病之民庶可賴此蘇醒矣上曰然則以牛禁闊狹事卽速通議于左相可也仍命退承史以次退出
정조 23년
己未正月初十日午時上御便殿同副承旨入侍時同副承旨沈象奎假注書趙璜鎭記注官金景煥承膺祚檢校提學鄭民始以次進伏訖上命書傳敎曰廣留篤老之外事勢亦難强使還營察任許遞前留守仍任上曰政官牌招開政廣州留守下批出榻敎又命書傳敎曰未下直守令當日辭朝上曰都承旨右承旨許遞前望單子入之待下批牌招察任出榻敎仍命退諸臣以次退出
정조 23년
行都承旨閔台爀坐行左承旨李書九坐直右承旨宋銓坐左副承旨鄭尙愚坐右副承旨李翊模坐直同副承旨沈象奎內閣直注書柳台佐呈辭在外一員未差假注書趙璜鎭仕李弘謙仕直事變假注書閔德基仕
정조 23년
鄭尙愚啓曰大司憲李城輔掌令洪持平鄭宗魯在外執義柳畊掌令玄重祚病不進持平南惠寬未肅拜監察茶時之意敢啓傳曰知道
정조 23년
閔台爀以漢城府言啓曰傳曰未肅拜漢城府堂上許遞前望單子入之待下批待開門牌招察任各部官中如未行公之人令漢城府這卽草記變通差代以爲依筵敎各別盡心擧行之地部官中有實病或年老人亦爲草記他司口傳換差事命下矣東部令李義述西部令李宗恢俱有老病中部都事李永老以其親病方在呈旬中云東部令李義述西部令李宗恢令該曹他司口傳換差中部都事李永老改差何如傳曰允李永老異於他家人他司一體相換可也
정조 23년
吏曹口傳政事東部令李義述社稷令閔斗爀相換西部令李宗恢內資主簿洪百淳相換中部都事李永老章陵參奉朴大圭相換
정조 23년
宋銓以吏曹言啓曰去戊午十二月十五日以慶尙監司李義綱秋冬等褒貶啓本判付內親啓下吏曹晉州鎭海旣有田政邑務就緖釐弊然後狀聞狀聞然後差代之敎而觀於貶題鎭海居中其不能釐弊可知然則何無狀聞乎別有疵政弊若釐正亦何無皁白自本曹關問道臣草記可也事命下矣依下敎關問該道則卽者該道臣李義綱移文內晉州査陳以後田政雖得釐正邑務尙多未了鎭海則自是殘局百弊俱存年來雖有一二矯救者未可謂頓然蘇革則不敢以就緖遽然登聞故尙今遲滯而該縣監以九耋侍下急於歸覲一念圖遞百事解弛難期蘇弊果爲擧論於貶題中爲辭矣鎭海旣云百弊俱存難期蘇弊則其不能留心釐革可知且該縣監李元圭資是嘉善而旣置中考依例罷職雖以道臣言之因特敎行會之下該縣弊源旣知其如是則何不趁卽登聞始於周歲之後置諸中考事甚可駭該道臣推考何如傳曰口傳差代待下批給馬下送可也
정조 23년
沈象奎以禮曹言啓曰卽接光陵令所報則本陵六朔朔望焚香受香在於今十三日而參奉李光顯身病猝重令今方入直受香無人云參奉李光顯今姑改差其代卽令該曹口傳差出以爲受香之地何如傳曰口傳相換可也
정조 23년
吏曹口傳政事以李恒演爲淳昌郡守崔履亨爲鎭海縣監光陵參奉李光顯假監役朴孝德相換
정조 23년
吏曹口傳政事以宋時淵爲景慕宮令
정조 23년
李書九以兵曹言啓曰今正月十一日武臣賓廳武經講書日次而中日相値不得爲之之意敢啓傳曰知道
정조 23년
獻納南履翼疏曰伏以臣本生所後家俱有老母無他兄弟只臣一身左右奉養而居常凜綴實無暫時離舍之暇矣自數日以前臣之本生母以八耋之年患輪行之疾日甚一日漸到危劇咳喘氣促勺水不下間間昏窒頃刻難保臣晝宵扶將方寸如灼以此情理詣臺供職萬無其望僚員不備推移無路玆不得不疾聲仰龥於慈覆之下伏乞聖明俯垂矜諒亟命鐫削臣職以便救護以安私分千萬幸甚臣無任云云答曰省疏具悉爾其勿辭救護
정조 23년
閔台爀以賑恤廳言啓曰摘奸宣傳官金𣕖聽傳敎分付據中部字內流丐女人李召史處錢一兩題給之意敢啓傳曰知道又啓曰漢城府牒報據中部良人李得春錢二兩布一疋東部閔召史金召史良人趙福同各錢二兩布一疋西部良人崔順尙權武甲崔尙柱李光山金召史羅召史各錢二兩布一疋南部裵召史金召史李召史高召史李召史烽燧軍金興大各錢二兩布一疋北部李氏趙氏各錢三兩布二疋閑良金聲逸卞之鍾良人李之成閑良張弼邦前萬戶李廷鉉金召史各錢二兩布一疋合錢五十兩布二十六疋題給之意敢啓傳曰知道
정조 23년
己未正月十一日午時上御便殿左承旨入侍時行左承旨李書九假注書李弘謙記注官金景煥承膺祚以次進伏訖上曰昨以禁屠闊狹事有下敎矣果卽知委乎書九曰依筵敎卽爲言通矣上曰自前已有禁屠之法而獨於今番民間謂以不食肉胃氣虛乏云者此何故也書九曰此亦關民習而如此之時不可無闊狹昨日下敎實是德澤事矣上曰大抵近來輪症藥則有害而食補爲良方云禁屠之法自是爲民設施而到今許屠旣曰益利於民則法亦不得不弛張矣又敎曰三南所聞何如云耶書九曰昨見錦伯書則湖西亦數日內忽熾盛云矣命退承史以次退出
정조 23년
行都承旨閔台爀坐行左承旨李書九坐右承旨宋銓坐直左副承旨鄭尙愚坐直右副承旨李翊模坐同副承旨沈象奎內閣直注書柳台佐在外一員未差假注書趙璜鎭仕直李弘謙仕事變假注書李㬖仕
정조 23년
宋銓啓曰兵曹參判金履翼同敦寧洪聖淵除拜後過三日不爲出肅事甚未安依定式推考警責仍卽牌招察任何如傳曰允
정조 23년
傳于宋銓曰新除廣留除拜多日尙不出肅使之明日辭朝
정조 23년
吏曹口傳政事景慕宮令李恒演仍任事承傳
정조 23년
宋銓以吏曹言啓曰昨日淳昌郡守給馬下送事命下矣新除授淳昌郡守李恒演呈狀內矣身與前郡守徐有榘有舅甥應避之嫌揆以公格不可冒赴卽速入啓遞改云臣之初不照檢矇然擬入之失不勝惶恐而淳昌郡守李恒演依法典改差其代更爲口傳備擬以入待下批給馬下送之意敢啓傳曰然則李恒演宋時淵次次仍任前職昨日首望以陞敍承傳懸注而越點矣其望筒還入可也
정조 23년
沈象奎以禮曹言啓曰卽接健元陵參奉靖陵參奉永陵令所報六朔朔望焚香受香在於今十四日而健元陵令徐興輔以其身病尙未出肅參奉今方入直靖陵直長有闕未差參奉今方入直永陵參奉兪漢宰身病猝重令今方入直受香無人云健元陵令徐興輔永陵參奉兪漢宰今姑改差與靖陵直長有闕之代竝令該曹口傳差出以爲受香之地何如傳曰允徐興輔兪漢宰一是達城家人一是忠文之子而徐觀淳徑遞之後興輔又豈可徑遞乎兩人竝令該曹口傳相換可也
정조 23년
吏曹口傳政事以李啓遠爲靖陵直長健元陵令徐興輔儀賓都事金履度相換永陵參奉兪漢宰童蒙敎官尹永烈相換
정조 23년
李書九以兵曹言啓曰謹依下敎各門及四所傳漏騎兵一百十四名等處襦衣各一件分給之意敢啓傳曰知道
정조 23년
吏曹啓目粘連觀此知敦寧黃昇源上疏則以爲臣旣無敦寧仍因蹲冒有礙法例亟令選部照例遞改亦爲白有臥乎所旣無敦寧則揆以公格似當許遞是白乎矣重臣所帶遞仍當否臣曹不敢擅便上裁何如啓依回啓施行爲良如敎
정조 23년
判尹李鼎運疏曰伏以臣駑駘下乘樗櫟散材於心百無所營於世一無所當已自出身之初自分爲聖世漫浪之物倖蒙千古不世之遇於焉之間滾到宰列內外揚歷罔非濫觴臣嘗自語於心曰才猷之倥侗如臣人器之庸陋如臣而殿下之所以處身者相反於是不量才具節次陞遷有若器使者然以我殿下則哲之明緣臣一人未免日月之遺照臣未暇自憂其身而憂明主之失於愼揀也迺者晉秩之命又何爲而及於臣也京兆之長卽九卿之一也朝家之所當難愼尤非諸司佐貳之比而拔之衆望之外加諸不似之身於是乎殿下之恩又再誤矣臣誠驚惶震懍不知置身之所也享官之乏人事勢滾急不得不冒沒肅命而此豈臣始料之所及哉臣受恩如天身不自有夷險向前銘在心肺豈敢爲曼辭例讓之計而今此匪據之任不啻若馳河之商蚷負山之蚊蝱以臣疲薾何以堪承殿下之於臣天地也父母也生成之澤顧復之恩宜無終始之或間而今臣所懇亶出疾痛之呼伏願聖明俯賜矜諒亟命收還臣新授爵秩以重官方以安私分千萬幸甚臣無任云云答曰省疏具悉卿其勿辭行公
정조 23년
己未正月十二日未時上御便殿左承旨入侍時行左承旨李書九假注書李弘謙記注官金景煥承膺祚以此進伏訖上曰左相亦以感氣數日㨔頓云諸症何如耶書九曰昨日聞有調攝之節而夜來加減尙未聞知矣上曰禁屠出牌以今日爲限而更思之今日若爲出禁則其間不過數日貧民想未及周旋矣此意書通于大臣姑勿出禁之意使之分付於刑曹及京兆好矣憲府亦爲一體知委姑爲藏牌以待刑漢府出禁日同爲出牌之意言及可也大抵法則自如而至於如此時從便闊狹亦惟在於有司承旨卽速詳傳此敎也命退承史以次退出
정조 23년
行都承旨閔台爀坐行左承旨李祖承坐行右承旨李書九坐左副承旨鄭尙愚坐直右副承旨李翊模坐直同副承旨沈象奎內閣直注書柳台佐呈辭在外一員未差假注書趙璜鎭仕李弘謙仕直事變假注書李㬖仕
정조 23년
傳于沈象奎曰同副承旨入侍
정조 23년
李書九啓曰事變假注書閔德基身病猝重勢難察任今姑改差何如傳曰允
정조 23년
閔德基改差代以李㬖爲事變假注書
정조 23년
傳于李書九曰未肅拜摠管許遞令該曹口傳差出待下批牌招推移入直
정조 23년
兵曹口傳政事以安昌君燝蔡弘履爲都摠管金履翼金熙朝李章漢爲副摠管
정조 23년
傳于李書九曰念其情勢有此仍任此無異外補豈可逡巡廣留批下使之斯速入來受符
정조 23년
傳于沈象奎曰延日縣監以不得入來之人擬望當該銓官越俸一等望筒勿施卽令更擬該縣以積弊之邑前倅爲其蘇弊下送矣經遞可惜勿拘常格擇差下送事嚴飭
정조 23년
吏曹口傳政事以鄭大容爲兵曹參判宋銓爲兵曹參知洪樂眞爲歙谷縣令洪章輔爲牙山縣監金志和爲延日縣監
정조 23년
傳于鄭尙愚曰未署經守令除署經下送
정조 23년
吏曹口傳政事以宋銓爲兵曹參議李祉永爲兵曹參知
정조 23년
承旨前望單子入之李祖承落點
정조 23년
傳于李書九曰吏曹參判李益運聞有實故許遞前望單子入之待下批牌招守令望筒擬入
정조 23년
吏曹參判前望單子入之李祖承落點
정조 23년
傳于閔台爀曰城內外貧殘病難自力療治者死無以營葬之類嚴飭各部抄報賑廳使之依筵敎擧行而部官勤慢不住摘奸尤所憂恐不能弛者三南之民也無論還民賑民虛乏腸胃易致受傷言念及此寧不凜然乎造幕救饑與死後顧助一依京廳例擧行僻處迃路之邑治稍遠未及遍察處勸令洞里出力相助活得幾口收葬幾口以上邑倅報于道臣道臣後錄狀聞事令賑廳條錄城內外擧行條件三懸鈴知委兩西及他道亦爲嚴飭而兩西死傷數爻尙不狀聞豈成說乎限淸淨間狀聞事嚴飭諸道
정조 23년
李書九以司僕寺一二提調意啓曰本寺僉正宋煥章差祭判官韓大裕主簿朴宗羽俱有身病主簿尹覺基母病危重不得肅謝本寺無入直之員主簿尹覺基令該曹以他司無故人口傳相換以爲入直之地何如傳曰允
정조 23년
沈象奎以禮曹言啓曰卽接懿陵參奉所報則本陵六朔朔望焚香受香在於明日而令有闕未差參奉今方入直受香無人云未差之代卽令該曹口傳差出以爲受香之地何如傳曰允
정조 23년
李書九以兵曹言啓曰謹依下敎入直禁軍五十人處牛價錢三十兩扈衛軍官三十人忠翊衛四人忠壯衛三人處錢二十兩各門各所騎兵一百十四名處錢五十兩合錢一百兩磨鍊題給之意敢啓傳曰知道歲首犒饋尙未爲之有此價錢給代之擧卽爲分給訓御營以此意分付可也
정조 23년
李書九以訓鍊都監言啓曰謹依下敎內外各營入直軍四百六十四名等處牛價錢一百八十五兩六錢磨鍊分給之意敢啓傳曰知道
정조 23년
李書九以御營廳言啓曰本廳把摠尹𡊠身病猝重勢難察任改差何如傳曰允
정조 23년
前假注書任俊常狀啓臣於今月初五日辰時量敬奉聖批本月初八日酉時量馳到連山縣官寺洞傳諭于判中樞府事金憙所住處是白乎則以爲臣短章自列重誅是俟玆者匪意史官遠臨傳宣聖批辭旨隆重逈出尋常無狀賤臣何以得此至於訢然復路之敎悚惶之極不知所達云矣臣今方復路緣由竝以馳啓事云云
정조 23년
廣州留守徐鼎修疏曰伏以三陽回泰萬品昭蘇玉候冞康景祿無疆臣民慶幸外內惟均仍伏念臣於年前濫叨見職卽蒙體諒千萬不自意前留守仍任之命遽下於畿補屛蟄之中臣驚惶感激父子相對以首頓地有淚泉湧夫犬馬賤畜耳尙知主人之恩臣雖冥頑亦具天彝逖違之餘得瞻軒陛豈非至願恩命之下一出叩謝卽亦常分而徊徨彳亍將趨旋止終不敢遂其願伸其分者誠以積罪難贖不可以自恕大質已虧不可以自立而冒受之嫌中外無異危苦之情前後自如故也噫涓埃之效無望於此生銜結之報矢心於來世而已興言至此只有抑塞且臣五年一疾已成癃痼其少可也尙不能坐而貼席行而跨鞍今況症形越加轉側叫死卽不仰不俯之一籧篨耳假使臣無故如平人嬰此奇証尙可爲趨走供仕之計乎昔者韓愈謝表有曰苟非陛下哀而念之誰肯爲臣言者其言絶悲令人傷感今臣危卼情地庶蒙鑑諒若其疾病實狀臣而不言雖孔邇之天豈盡俯燭而哀念之乎文字陳懇亦極僭偎而情窮勢蹙瀝血控籲至於保障重任不堪承當之實不暇更僕仰溷伏乞聖慈憐之察之汰臣新授之職勘臣瀆撓之罪以爲爲人臣孤恩慢命者之戒焉臣無任云云答曰省疏具悉特仍爲保障卿其勿辭卽爲辭朝
정조 23년
敎廣州留守徐鼎修書王若曰謝榮途而逡巡薄試下邑托重權於保釐使守南城仍舊貫何用新命矣眷彼漢南險固實我海東關防桑土備陰雨之須粵自祖宗朝設施山河壯金湯之勢蓋當湖嶺間要衝倣漢制之出自九卿體貌尤別追周家之分治二陜管轄得專自從營制之屢更恐財力之不給近復老帥之優養易軍政之或疎惟卿珪璋令譽黼黻華猷蹇蹇匪躬之節處近密而多年斷斷無他之心已鑑悉於平日聲績克著於藩服何試不宜才猷方簡於鞱靲非卿莫可玆授卿以廣州府留守兼南漢守禦使卿其祗服寵命勉就事功修城堞而峙糗糧莫曰軍旅之未學簡卒乘而鍊器械須念甲冑之在躬於戲値百年昇平之餘實多文恬武嬉之歎體重鎭委畀之意須盡地利人和之方故玆敎示想宜知悉知製敎臣李存秀製進
정조 23년
閔台爀以賑恤廳言啓曰漢城府牒報據中部良人金鎭河錢二兩布一疋東部幼學金淑金氏各錢三兩布二疋宋召史良人安順弼各錢二兩布一疋西部李召史錢二兩布一疋南部趙氏錢三兩布二疋閑良金尙厚良人李義成金泰秋李召史各錢二兩布一疋合錢二十五兩布十四疋題給之意敢啓傳曰知道
정조 23년
己未正月十三日辰時上御便殿同副承旨入侍時同副承旨沈象奎假注書李弘謙記注官金景煥承膺祚二直提學李晩秀以次進伏訖晩秀曰近日聖體調攝若何上曰數日漸益差勝矣卿之愼節亦旣夬可誠幸矣命書榻敎曰未肅拜兵曹堂上許遞令該曹口傳差出待下批牌招察任又命書榻敎曰歙谷縣令尹致猷改差與守令未差之代令該曹口傳差出待下批當日辭朝又命書傳敎曰右承旨許遞前望單子入之待下批牌招察任命退諸臣以次退出
정조 23년
行都承旨閔台爀坐左承旨未差行右承旨李書九坐直左副承旨鄭尙愚緣故出右副承旨李翊模坐直同副承旨沈象奎坐注書柳台佐在外一員未差假注書趙璜鎭仕直李弘謙仕事變假注書李㬖仕
정조 23년
李書九啓曰大司憲李城輔掌令洪持平鄭宗魯在外執義柳畊掌令玄重祚病不進持平南惠寬未肅拜監察茶時之意敢啓傳曰知道
정조 23년
閔台爀啓曰行左承旨李書九今日不爲仕進卽爲牌招何如傳曰允
정조 23년
傳于沈象奎曰禮房承旨馳詣宗廟景慕宮奉審摘奸以來
정조 23년
傳于鄭尙愚曰左副承旨入侍
정조 23년
傳于李書九曰今夜明夜夜禁弛禁
정조 23년
吏曹口傳政事以沈公權爲懿陵令李鴻德爲龜城府使司僕主簿尹覺基活人別提趙學春相換
정조 23년
再政以李弘達爲迎日縣監
정조 23년
以平安監司韓用龜狀啓价川郡守李仁祜謂有私嫌公禮狀不爲來呈罷黜事傳于李書九曰此時關西守令豈可以親嫌私嫌等語狀聞乎江西縣令价川郡守罷黜狀啓竝還下送
정조 23년
李書九以兵曹言啓曰慶熙宮衛將金徽重除授在外過限未上來依法典改差何如傳曰允
정조 23년
己未正月十四日辰時上御便殿左副承旨入侍時左副承旨鄭尙愚假注書李弘謙記注官金景煥承膺祚以次進伏訖上曰近日各部官擧行勤慢使宣傳官摘奸則部官間或偃在私次不爲躬親摘奸且於抄出之時自多斑駁之患俱由於不能盡心擧行之故也飭敎何如而若是怠忽誠極駭然矣若自京兆時時提飭則豈或如是乎漢城府郞廳卽刻發牌此意分付若於日後部官有現捉之端則京兆堂上先施重勘此筵敎各別嚴飭也又敎曰近者民間輪症稍有寢熄之漸乎禁屠一款日前有所下敎而此不得不闊狹故也大抵法者爲民設施而事係利好於民則法有時弛張不可以一切膠守矣蓋輪行之症藥則不利而食補爲宜云設禁之法重則重矣而到今亦可謂食重矣故限明日藏牌而明日以後卽又出禁則民間貿肉之路慮或不均更以限數日姑勿出牌之意刑曹漢城府堂上相議爲之事卽速知委也尙愚曰聖敎甚盛今番禁屠闊狹事實爲小民浹肥之盛澤矣上曰一提學愼節已爲多日加減更何如尙愚曰諸症尙未夬減而口味全無所食甚少矣上曰近日門禁各別申飭而各道狀啓如非時急事皆於持公事入侍時入之也命退承史以次退出
정조 23년
行都承旨閔台爀坐行左承旨李書九坐直右承旨金翰東未肅拜左副承旨金啓洛未肅拜右副承旨李翊模坐直同副承旨沈象奎坐注書柳台佐在外一員未差假注書趙璜鎭仕李弘謙仕直事變假注書李㬖仕
정조 23년
藥房副提調李書九啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟傳曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安傳曰知道
정조 23년
金啓洛啓曰大司憲李城輔掌令洪持平鄭宗魯在外執義柳畊掌令玄重祚病不進持平南惠寬未肅拜監察茶時之意敢啓傳曰知道
정조 23년
沈象奎啓曰備邊司郞廳來言今日賓廳日次而大臣俱有身病不得來會云矣敢啓傳曰知道
정조 23년
傳于李書九曰近稽故事雖非癘氣凡屬無名之疾輒皆別設癘祭於城隍山川而設壇郊場慰祭死傷昉於成周疈磔遺制以今爲民靡不用極之義無於禮而近於禮者猶可義起而行之況周公載之周禮至于我列聖朝亦嘗行之則不卽修而擧之非所以和神人之道問于大臣僉議亦然京中則北郊遣京兆堂上行別癘祭東西南三郊遣經幄之臣行慰祭兩西則癘祭慰祭竝設而其外諸道皆擧疈辜之禮合行條件廟堂與禮曹考據前例草記施行祭文卽令文衡撰進
정조 23년
傳于沈象奎曰摠管未差之代前望單子入之待下批牌招察任
정조 23년
摠管前望單子入之都摠管崔東岳副摠管沈基泰落點
정조 23년
李書九啓曰左副承旨鄭尙愚今日不爲仕進卽爲牌招何如傳曰許遞與未差之代前望單子入之待下批待開門牌招察任
정조 23년
傳于沈象奎曰蔡判府事家遣史官問疾遣御醫看病
정조 23년
李書九以吏曹言啓曰新除授黃州牧使兪漢敦呈狀內矣身重得輪行毒感委頓叫痛萬無登程之望云兼高山道察訪朴鍾淳呈狀內矣身母病半年沈痼漸至難醫無他兄弟獨自扶護以此情理萬無離捨遠赴之望云朴鍾淳之母病旣如是沈重則勢難强令往赴今姑改差兪漢敦之身病雖未知如何而辭朝多日尙不下去事體所在誠極未安罷黜何如傳曰竝改差與未差之代口傳差出待朝下送可也
정조 23년
吏曹口傳政事以朴崙壽爲黃州牧使申溆爲高山察訪趙台榮爲德川郡守
정조 23년
沈象奎以備邊司言啓曰傳曰近稽故事雖非癘氣凡屬無名之疾輒皆別設癘祭於城隍山川而設壇郊場慰祭死傷昉於成周疈磔遺制以今爲民靡不用極之義無於禮而近於禮者猶可義起而行之況周公載之周禮至于我列聖亦嘗行之則不卽修而擧之非所以和神人之道問于大臣僉議亦然京中則北郊遣重臣行別癘祭東西南三郊遣經幄之臣行慰祭兩西則癘祭慰祭倂設而其外諸道皆擧疈辜之禮合行條件廟堂與禮曹考據前例草記施行祭文卽令文衡撰進事命下矣取考該曹可據前例及合行條件則列聖朝已行之例就各該道中央之地設行而近例則或分送香祝已熾盛處卽爲卜日設行不熾盛處觀勢設行矣見今輪行之症姑不遍及於諸路則近例最宜倣行香祝預爲分送熾盛處卽爲卜日設行不熾盛處觀勢設行而諸道癘祭則設行於道內熾盛處兩西慰祭則設行於中央之地城隍發告祭則竝前期三日依例設行慰祭祭物依別癘祭擧行各別精備祭官則熾盛處若在營下道臣行祀若非營下以秩高文臣守令差定恐合事宜以此分付該曹卽速知委何如傳曰依草記施行而考見各年前例未必皆於中央邑爲之只從熾盛邑近處設行瑞興一邑濟州一府或以難名之疾仍特敎單擧別設今亦遵故事兩西則別癘祭慰祭熾盛附近一處道臣設行各邑最甚處使各該倅設壇操文侑之香祝只於道臣設行處下送可也
정조 23년
閔台爀以賑恤廳言啓曰漢城府牒報據東部尹氏錢三兩布二疋車召史崔召史金召史姜召史前萬戶崔德徵良人宋誡尙金介不里老除裵遇春奇重必閑良石文彪各錢二兩布一疋北部申召史朴召史各錢二兩布一疋合錢二十七兩布十四疋題給之意敢啓傳曰知道又啓曰漢城府牒報據中部良人文仁大李正金各錢二兩布一疋合錢四兩布二疋題給之意敢啓傳曰知道又啓曰漢城府牒報據東部良人尹奉元丁應國金召史千召史各錢二兩布一疋南部幼學尹藎國錢三兩布二疋良人金德奉全春國韓仁得張驗贊高召史金召史各錢二兩布一疋北部扈衛軍官崔壽聃出身丁再述良人丁德弼柳道行趙完壁趙召史金召史金召史崔召史崔召史女吳召史李召史李召史李召史趙召史申召史私奴德三各錢二兩布一疋合錢五十七兩布二十九疋題給之意敢啓傳曰知道又啓曰漢城府牒報據南部良人李八萬朴召史李召史池召史各錢二兩布一疋合錢八兩布四疋題給之意敢啓傳曰知道又啓曰漢城府牒報據西部尙氏錢三兩布二疋南部趙召史朴召史閑良方得圓各錢二兩布一疋北部朴召史金召史折衝徐世云各錢二兩布一疋合錢十五兩布八疋題給之意敢啓傳曰知道
정조 23년
己未正月十五日辰時上御便殿同副承旨入侍時同副承旨沈象奎假注書李弘謙記注官金景煥承膺祚檢校提學鄭民始二直提學李晩秀以次進伏訖民始曰日間聖體調攝若何上曰益勝矣命書榻敎曰右承旨爲禮房民始曰本宮令李恒演徐有豐俱有病故番次無以推移極爲可悶兩人令該曹他司口傳相換何如上曰依爲之出擧條命退諸臣以次退出
정조 23년
行都承旨閔台爀坐行左承旨李書九坐直右承旨金翰東在外左副承旨金啓洛坐直右副承旨李翊模坐同副承旨沈象奎內閣直注書柳台佐在外一員未差假注書趙璜鎭仕李弘謙仕直事變假注書李㬖仕
정조 23년
金啓洛啓曰大司憲李城輔掌令洪持平鄭宗魯在外執義柳畊掌令玄重祚病不進持平南惠寬未肅拜監察茶時之意敢啓答曰知道
정조 23년
沈象奎啓曰御營廳將官來言今日本廳軍兵日次私習云矣敢啓傳曰知道
정조 23년
傳于沈象奎曰連因閣吏知來昨夜遣史官矣聞有動靜且聞卿能作氣附對今朝又聞閣吏知來比夜有勝意其間如何耶更遣史官問疾于蔡判府事
정조 23년
傳于李書九曰蔡判府事家遣御醫持藥物看病
정조 23년
傳于李書九曰禮房承旨入侍
정조 23년
沈象奎啓曰禮兵曹公事吊祭致賻旣已這卽擧行不爲捧入之意敢啓傳曰知道
정조 23년
李書九以吏曹言啓曰黃州牧使待朝下送事命下矣新除授黃州牧使朴崙壽呈狀內目下親病劇重末由離捨赴任之望卽速變通云朴崙壽之親病旣如是劇重則有難强令赴任今姑改差何如傳曰望筒勿施更爲口傳擬入可也
정조 23년
吏曹口傳政事以趙榮慶爲黃州牧使鄭繼忠爲兵曹正郞李東萬爲兵曹佐郞
정조 23년
景慕宮令李恒演儀賓都事徐興輔相換景慕宮令徐有豐工曹佐郞朴宗龜相換
정조 23년
沈象奎以備邊司言啓曰會寧開市旣已完畢今槐院撰出咨文別定禁軍騎撥下送于灣府使之傳給鳳城將處以爲轉送于北京之地何如傳曰允
정조 23년
沈象奎以備邊司言啓曰卽見摠戎使金持默水原留守徐有隣江華留守洪明浩開城留守趙宗鉉廣州留守洪檍統禦使柳孝源永宗防禦使李周爀江原前監司洪仁浩統制使任嵂慶尙右兵使安橚全羅前兵使徐英輔忠淸兵使鄭忠達水使具明遠平安兵使李儒敬黃海兵使鄭學畊前南兵使徐有秉北兵使李潤謙春操取稟狀啓則以爲今春水陸操合操城操巡操面操及巡歷巡點未行操處官鎭門聚點何以爲之事請令廟堂稟旨分付勸別武都試依例設行爲辭矣今年諸道中惟北關富寧以北合行春操而近來輪行之症雖有遠近之不同先後之各異此時行操實多可閔戎政非不嚴重而民事宜先顧恤諸道今春水陸操合操城操巡操面操及巡歷巡點倂停止雖以官鎭門聚點言之遠面之民動費三四日去來所當一體請停以爲趁早專意於農作之地而倂與聚點而廢却亦甚未安此則依前着意擧行之意分付稟操狀啓之以春秋孟朔初旬爲定限者蓋欲使許多軍民無致等待借貸之弊而慶尙左兵使李普漢狀啓尙不來到揆以定式極爲可駭爲先從重推考何如傳曰允諸道中輪症熾盛處官點付之道臣從便闊狹可也
정조 23년
金啓洛以刑曹言啓曰昨年八月幸行時因北部居童蒙羅大吉爲其父應素定配請放事上言曹回啓判付內私掘露棺卽減死罪一等之律不可輕宥諸子歸養亦親年八十者應爲之法典待明年恰滿特爲放送事判下矣應素父必觀其年今爲八十依判下放送後徒流案頉下之意分付道臣何如傳曰允
정조 23년
弘文提學丁範祖疏曰伏以臣離違闕庭五年于玆矣老病垂死萬念都灰而祗有宸極之戀結在心腑消磨不得是將抱歸泉下而已雖然在臣私計差謂自適形骸雖痛而偃仰隨便氣血雖耗而方寸無撓有時欣然舒暢北望攢手曰此莫非我聖上優假殘齡全歸造化之隆恩厚澤也日前臣之子若衡從京師歸擎致恩誥一通跪受展讀則乃去月大政以臣爲弘文館提學者臣於是戰掉惶感不省奚爲而致此也臣之前後揚歷無非才力之所不堪而僨敗相踵辜負實多至今追惟愧懼交積又何詞垣極選濫及於萬不近似之賤臣也臣歷觀國朝以來詞臣之膺是選者大抵皆鴻儒鉅匠負禨苑宿望其文辭炳蔚有足以鳴國盛而煥王猷罔或有如臣椎魯濫廁其間也臣粗習功令倖竊科第鉛槧小技不過尋摘章句而矧今年齒衰落伎倆銷耗叩其所存祇枯腸㮙腹而已若强使之操觚墨據館閣揮染高文大冊則其得免血指汗顔惹一世笑罵貽累淸朝右文之化也乎臣雖昏愚決知其不可堪也雖然是猶就官職不稱者言之耳至若臣形殼神識已作九分陰界人則雖都下故舊素號相熟者未必詳悉聖明何由而俯燭其實狀哉臣之脚部受傷已歷十餘年矣膏液不可以復滋則筋絡日益縮骨節不可以復接則運動日益艱戶庭盤旋須人扶挈半體偏枯成一朽株轉輾沈痼委頓床笫百疾乘發眞元耗竭寄息人世明知其無幾月日矣臣於見職假令有一分可以承當者其何以撼頓數百里之地致此身於脩門之外哉噫臣受恩如山絲毫無報而畢竟以文字虛名厚欺天聽明有人怒幽有鬼罰宜其賤疾與罪俱添死期將迫也俯仰惶恧無地措躬玆敢瀝肝爲疏從縣道附陳伏乞天地父母亟命鐫改臣所帶文任俾臣得以安意入地經筵兼銜尤非在外虛縻者竝許遞免以便公私千萬幸甚臣無任云云答曰省疏具悉實叶公論卿其勿辭俟少間上來行公
정조 23년
副摠管金熙朝疏曰伏以臣經歲北邑獲遂便養之至願錫類之恩與天靡極體下之德如海莫量臣每與老父老母相對感祝惟以隕結圖報四字銘在心肺獨奈見識淺短才術空疎邑弊絲棼而未之蘇焉民憂叢集而未之恤焉臣之不事事如此而聖度寬大不惟不加之罪間因宮隄之告成特紆卿班之寵擢此豈臣意慮之所及夢寐之所到者哉噫國家之有關北永興如周之漆沮漢之豐沛實基億萬年無疆之業而兩聖之原廟在焉惟玆懋賞之典固知出於我殿下爲所重之聖意而臣於伊時適忝守土凡百措置只遵道臣之指授方略而已初無一毫可紀之功而乃反侈之以華衮之褒畀之以命德之器不少難愼殆若酬勞者然冥升之愧濫竽之譏猶屬臣身雖不足恤其在朝家綜核之政果何如耶下邑賤臣僭畏是懼縱未能卽陳衷懇仰冀收還之恩顧其中則惝怳震惕嘗欲循墻而不可得矣不料聖眷愈往愈摯京兆之超遷未幾摠府之除旨復降龍光所被隣里皆聳如臣賤品何以得此宜卽趨簉文陛少伸叩謝之忱而罔功之賞不可以濫膺匪分之榮不可以冒居日昨違召夫豈獲已聖念特軫於包荒恩勘惟止於問備在臣義分一倍感惶而第其難冒之義不稱之實如右所陳顧何敢憑恃寵靈拚棄廉隅晏然爲進身之計哉左右揣量末由承當玆敢冒入文字仰瀆崇嚴伏乞聖慈俯垂諒察將臣所叨資秩亟許收還仍治臣瀆擾之罪以昭法紀千萬幸甚臣無任云云答曰省疏具悉卿其勿辭行公
정조 23년
判府事金憙疏批答曰省疏具悉卿懇寒威尙峭此時何可登程藥院之任今姑勉副仍傳曰此批答地方官傳諭原疏未下
정조 23년
己未正月十六日午時上御便殿禮房承旨入侍時行左承旨李書九假注書李弘謙記注官金景煥承膺祚以次進伏訖上曰左相所愼日間何如云耶書九曰差減云矣上曰別癘祭慰祭祭文以予一人引咎之意善爲措辭事言及於文衡可也又敎曰四都當一體設祭而留守皆老病人或以經歷判官替行獻官事亦爲分付也命書榻敎曰關東前道臣被謫人罪名蕩滌又命書榻敎曰兵曹郞廳外任代令該曹口傳差出命退承史以次退出
정조 23년
行都承旨閔台爀病行左承旨李書九坐直右承旨金翰東在外左副承旨金啓洛坐直右副承旨李翊模病同副承旨沈象奎坐注書柳台佐在外一員未差假注書趙璜鎭仕直李弘謙仕事變假注書李㬖仕
정조 23년
沈象奎以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
傳于金啓洛曰左副承旨入侍
정조 23년
傳于李書九曰蔡判府事家遣史官問疾
정조 23년
傳于李書九曰渭原郡守扶安縣監之代令該曹口傳擇差待下批給馬下送
정조 23년
傳于沈象奎曰今番輪症起於西路則兩西之民至今瘡痍不可謂之甫安關西萬包海西半萬之此時勞民船運豈不重難左相所謂此時民事靜吉而動吝云者誠至當戶惠堂所見雖各參差云而惠堂添費外受之說亦甚周便近以兩西將有汎舟之役惟予宿夜用心寢食殆廢爲廟堂有司之臣者其可膠守常格不念一分弛心之道乎更問度支從長拮据然後兩西穀轉運度支一款特爲停止俾紓西民之苦事卽爲星火知委兩道伯處仍卽具由草記事令廟堂知悉
정조 23년
傳于沈象奎曰未肅拜兵曹參議許遞前望單子入之待下批牌招
정조 23년
兵曹參議前望單子入之朴奎淳落點
정조 23년
金啓洛以義禁府言啓曰頃因慶尙監司李義綱啓本盈德縣殺獄罪人朴貴太獄事刑曹覆啓判付內當該營將問名令該府拿問嚴處事命下而當該營將指名牒報之意行會本道矣卽接慶尙監司李義綱牒報則當該慶州前營將黃顯基指名現告而黃顯基今方待命拿囚之意敢啓傳曰罷職放送可也
정조 23년
吏曹參判李祖承疏曰伏以臣以人則極庸散以才則至蔑劣尋常執事之列猶切僨誤之懼至於銓任何嘗彷彿者哉昨夏暫膺祗緣怵畏月前復叨旋蒙恩遞臣於是且惶且感靡所容措曾未幾何亞銓新命又下於承宣仕進之際逃遁不得蒼猝出肅冒沒行政瘡疣莫掩臣實自愧人謂斯何第適値承乏之會莫敢爲丏免之計矣臣之祖母今年八十有二素多疾病寧日恒少際此重患寒感餘症尙爾進退飮啖全却眞元漸脫床笫昏涔氣息懍綴左右扶將惟臣一人煎灼之私離捨末由開政有命召牌踵臨無望趨承坐犯違傲冒入文字疾聲呼籲仰冀聖慈俯垂矜憐亟遞臣所帶之職仍治臣瀆擾之罪以便救護以肅朝綱不勝大願臣無任云云答曰省疏具悉卿其勿辭救護
정조 23년
李書九以賑恤廳言啓曰漢城府牌報據中部許召史錢二兩布一疋東部良人陸先山金九完宋召史各錢二兩布一疋西部前虞候李國培通德郞裵完各錢三兩布二疋李召史良人金有光各錢二兩布一疋南部良人崔秀彬李宗淡申召史金召史金召史各錢二兩布一疋北部幼學洪益敏錢三兩布二疋良人金得伊崔召史各錢二兩布一疋合錢三十五兩布十疋題給之意敢啓傳曰知道
정조 23년
李書九以賑恤廳言啓曰漢城府牒報據東部鄭氏錢三兩布二疋良人金啓成河弼文徐順才金召史各錢二兩布一疋西部安召史羅召史各錢二兩布一疋南部李氏錢三兩布二疋良人朴重起池召史各錢二兩布一疋北部鄭召史安召史金召史各錢二兩布一疋合錢二十八兩布十五疋題給之意敢啓傳曰知道
정조 23년
李書九以賑恤廳言啓曰漢城府牒報據中部金召史錢二兩布一疋東部金召史姜召史各錢二兩布一疋西部金氏錢三兩布二疋良人李龍福吳景漢各錢二兩布一疋南部金召史孫召史各錢二兩布一疋北部幼學金宗朝錢三兩布二疋崔召史錢二兩布一疋合錢二十二兩布十二疋題給之意敢啓傳曰知道
정조 23년
宋銓以賑恤廳言啓曰漢城府牒報據南部良人林世輝金纖伊各錢二兩布一疋合錢四兩布二疋題給之意敢啓傳曰知道
정조 23년
己未正月十七日辰時上御便殿左副承旨入侍時左副承旨金啓洛假注書李弘謙記注官白鳳周承膺祚以次進伏訖上曰重臣諸節近何如啓洛曰纔經感氣猶未蘇醒矣上曰近日外間輪症稍寢熄云乎啓洛曰比初頭似稍減矣命書傳敎曰政官牌招開政命退承史以次退出
정조 23년
行都承旨閔台爀病行左承旨李書九坐行右承旨李益運未肅拜左副承旨金啓洛坐直右副承旨李翊模病同副承旨沈象奎坐直注書柳台佐在外一員未差假注書趙璜鎭仕李弘謙仕直事變假注書李㬖仕
정조 23년
李書九啓曰新除授右承旨金翰東時在慶尙道安東地斯速乘馹上來事下諭何如傳曰允
정조 23년
傳于沈象奎曰憂民一念乙夜明發際聞長逝之報展也之人何斯至斯予於此大臣實有人所不知而已所獨知之粵契此大臣間起人物也其稟賦也傑然有氣力遇事直前不懾不撓發之爲詩悲壯忼慨人云有燕趙之遺風竗歲策兵受知寧考綰金穀而掌邱甲潤色乎雲漢之章竭誠於嘗藥之地每一奏對天笑爲新而其鬚猶未及星矣及予嗣服以後市虎交騰櫪驥靡挫拔之刀俎之中躋之鍾鼎之上由內閣入耆社壽至八耋擬賜鳩杖其位高而職親眷厚而寵盛使一世之人關口而奪氣可謂得如彼其專而古亦罕聞焉且況五十餘年立朝所秉之固卽尤所歎服者今也己巳焉已矣卒判府事蔡濟恭家凡百擧行自可按例而承旨致吊依洪領府事例遣閣屬官恤孤及護喪等節依閣臣大臣前例成服日致祭承旨自當擧行內閣致祭則亦依金奉朝賀例待祭文製下遣閣臣而祿俸限三年輸送葬前議諡事分付
정조 23년
傳于沈象奎曰在外承旨許遞前望單子入之
정조 23년
沈象奎啓曰卒判府事蔡濟恭家遣承旨致吊事命下矣何承旨進去乎敢稟傳曰右承旨先進去後謝恩
정조 23년
傳于沈象奎曰守令未差之代令該曹口傳差出待下批給馬下送
정조 23년
吏曹口傳政事以金麟淳爲扶安縣監柳秉均爲加平郡守尹致猷爲文義縣令尹頤東爲渭原郡守
정조 23년
沈象奎啓曰行吏曹判書金載瓚牌不進推考傳旨今方捧入而參判李祖承受由參議未差開政命下而不得擧行判書更卽牌招何如傳曰判堂病勢姑難行公給由參判卽八十侍下難以强迫參議未差之代以在京無故人令廟堂明日議薦待下批牌招開政
정조 23년
李書九啓曰右副承旨李翊模今日不爲仕進卽爲牌招何如傳曰待開門牌招
정조 23년
以江原監司尹弼秉狀啓通川郡守金復光有親査應避之嫌照例稟處事傳于金啓洛曰此時關東守令何拘常格狀啓還下送
정조 23년
以忠淸監司李泰永狀啓本道賑資海西穀船運時海瀆祭設行令該曹稟旨事傳于李書九曰海西裝發之各其邑爲之與都會裝發與否姑未詳知欲爲詢問觀卿狀辭正合予意本道發送時及海西裝運時各其道降香祝祭于海瀆以祈利涉祝文當製下而海西裝運地方爲先令廟堂關問本道則報于廟堂該曹而尙未稟旨幾乎後時矣香祝當下送而道內沿邑有輪症云間已收霽乎卿其十分詳量莫以擇日之已爲狀聞爲持疑多擇吉日從便闊狹事回諭
정조 23년
金啓洛以壯勇營言啓曰善騎右將尹頤東今日政除拜渭原郡守矣管下軍伍有釐弊之事今姑仍任何如傳曰允
정조 23년
吏曹口傳政事以朴光進爲渭原郡守
정조 23년
沈象奎以備邊司言啓曰因南原幼學許耋冊子本司草記批旨內內司䆃掌事尤爲痛惡爲先自本司嚴査內需司草記而一邊知委該道依草記另査嚴刑照律後狀聞事分付可也事命下矣謹依批旨內需司書員導掌等捉來査問則書員所告內南原所在田畓陳起倂爲十六結零而每年稅錢五十兩導掌收稅上納矣戊戌年增爲八十兩因導掌稱冤自辛亥減給十兩以每年七十兩爲定更無科外雜費云導掌等所告內今此南原所在內司田畓收稅之規田每負稅租一斗二升畓每負稅租一斗三升而自官執卜成給踏印件記使導掌收捧者舊例卽然每負七升之收稅雖未知在於何時而渠輩則初無比前加捧之事云故取考其前後執卜件記則自乙未至丁巳每負稅租果皆以一斗三升收捧而着署踏印俱爲明白且其所捧之數比之法典所在免稅田每負收稅租二斗之規則反減七升雖不可歸之於法外濫捧之科第五十兩上納忽有二十兩增數則導掌輩之憑藉加徵勢所必至嚴飭內司卽速釐正導掌輩所納收稅雖曰着署踏印不可以此憑信而置之依前下批旨另飭該道在昔收稅之果爲幾許中間加稅之的爲幾許與否一一嚴査如有所犯嚴刑照律之意分付何如傳曰允
정조 23년
沈象奎以備邊司言啓曰頃因靈光郡守朴聖泰上疏本郡戰兵船水軍器儲置庫守護以法聖鎭所屬中船所傍近之民三四十戶移屬事及漕復米移劃於興德茂長委折一體論理狀聞後稟處之意覆啓行會矣卽見全羅監司李得臣狀啓則以爲靈光法聖分界之後本郡戰船軍器儲置庫舍至今仍置於該鎭浦港船直舵工給價雇立者實係戎政之疎虞鎭底居民三四十戶劃屬靈光則反不如分界以前矣本郡九水浦口距法聖不過數帿場也汊港會抱而水勢平穩閭落櫛比而船舶湊集徐待年豐使之移設漕復米事邑鎭分界之初靈光案付漕軍五百三十三名移屬法聖則復戶亦當盡數磨鍊於漕軍所去處而該鎭結摠數旣些少漕軍中二百八十三名復戶五百六十六結移屬茂長而該縣旣有原漕復二百八十六結又添移來漕復竝責上納則勢將加斂故以相換漕復劃屬於茂長取剩補縮數次分劃於興德而因茂長之說弊仍爲永建該縣移來漕復旣屬於茂長則相換漕復今不可還屬靈光一依庚戌定式施行事竝令廟堂稟旨分付矣取考庚戌分面節目則有曰靈光郡戰兵船及軍器庫舍在於法聖鎭陳良弘農兩面還上庫亦在本鎭今旣分面之後不可仍置當年內移設彼此無相干涉云云則尙未移設乃是靈光之責也反欲不有節目責其守護於鎭底居民者不成事理使之待年豐卽爲移設俾無邑鎭相妨之弊雖以漕復一事言之邑鎭分面後五百六十餘結漕復以該鎭結摠之不足移屬於茂長而該縣旣有原漕復又添此移來漕復故以相換漕復永屬該縣以爲取剩補縮之地此蓋出於權宜兩便之意今若移屬靈光則茂長之民終必受弊一依道啓施行之意分付何如傳曰允
정조 23년
沈象奎以備邊司言啓曰江原監司洪仁浩在任身死矣依法典返柩時擔軍題給之意分付所經各道何如傳曰允
정조 23년
沈象奎以備邊司言啓曰傳曰今番輪症起於西路則兩西之民至今瘡痍不可謂之甫安關西萬包海西半萬之此時勞民船運豈不重難左相所謂此時民事靜吉而動吝云者誠至當戶惠堂所見雖各參差而惠堂添費外受之說亦甚周便近以兩西將有泛舟之役惟予夙夜用心寢食殆廢爲廟堂有司之臣者其可膠守常格不念一分弛心之道乎更問度支從長拮据然後兩西穀轉運度支一款特爲停止俾紓西民之苦事卽爲星火知委兩道伯處仍卽具由草記事令廟堂知悉事命下矣謹依批旨更問於度支則以爲關西穀則自有外受之道而海西穀則乃是自本曹給價取來者如欲依關西例外受則不無些少難便之端不如自京變通竝與外受而置之之爲便矣今此兩西船運特寢之命實出於爲西民憧憧之盛念則無論如此如彼敢不思某條拮据以爲一分仰體之道乎度支所謂海西穀竝與外受置之之論非無所據而外受與不外受間從後消詳務歸完備亦爲未晩爲先以船運則還寢待戶曹知委區處之意卽速分付於兩西道臣使兩道沿海之民預知無運穀之役而各自安意何如傳曰允
정조 23년
沈象奎以扈衛廳大將意啓曰別將權邁以其親病下鄕今姑改差何如傳曰允
정조 23년
己未正月十八日未時上御便殿左承旨入侍時行左承旨李書九假注書李弘謙記注官白鳳周承膺祚以次進伏訖上曰忠淸道厲祭慰祭香祝先爲下送好矣書九曰祝文啓下然後下送矣上曰四都熾盛與否聞之否書九曰廣州則已爲乾淨開城府亦爲寢熄云而江華與華城今方熾盛香祝當先爲下送矣上曰唯獻官當以留守爲之而若有頉則以地方官替行之意書通也又敎曰左相所愼何如而右相亦差復云乎書九曰左相愼節今已差可而右相則諸症猶未夬減難以振氣云矣上曰吏判病勢亦非細亞銓亦篤老侍下銓曹擧行事甚苟簡矣命退承史以次退出
정조 23년
行都承旨閔台爀坐行左承旨李書九坐右承旨金啓洛坐左副承旨柳相祚在外右副承旨李翊模坐直同副承旨沈相奎坐直注書柳台佐在外金啓溫仕直假注書李弘謙仕事變假注書李㬖仕
정조 23년
備忘記慶州營將李琦鉉下直長弓一張長箭一部片箭一部筒兒一箇賜給
정조 23년
傳于閔台爀曰未肅拜承旨許遞前望單子入之待下批與不爲仕進承旨牌招察任
정조 23년
承旨前望單子入之柳相祚落點
정조 23년
閔台爀啓曰新除授左副承旨柳相祚時在慶尙道安東地斯速乘馹上來事下諭何如傳曰允
정조 23년
吏曹口傳政事注書金啓溫仍任事承傳
정조 23년
李書九以禮曹言啓曰卽接肇慶廟令所報則本廟春享祭享在於來二月初三日官員一員香祝當爲前期祗受而參奉朴宗民今方入直令身病猝重萬無祗受陪進之路云莫重受香不可遲緩令李昌熙今姑改差其代卽令該曹口傳差出以爲受香陪進之地何如傳曰忠武祀孫豈可落仕令該曹口傳相換使之受香可也
정조 23년
備邊司薦望以鄭尙愚爲吏曹參議
정조 23년
以吏曹參議鄭尙愚牌不進罷職傳旨傳于金啓洛曰只推更爲牌招
정조 23년
以吏曹參議鄭尙愚再牌不進罷職傳旨傳于金啓洛曰只推更爲牌招
정조 23년
有政吏批判書金載瓚參判李祖承竝受由參議鄭尙愚進右副承旨李翊模進啓曰判書金載瓚參判李祖承竝受由小臣獨政未安何以爲之敢稟傳曰只出緊任以金履翼爲大司諫李益運爲禮曹參判趙鎭順爲監察韓永建爲猉獜察訪
정조 23년
再政以尹光心爲南原府使徐龍輔爲戶曹參判蔡弘履爲知敦寧徐邁修爲同經筵趙鎭寬爲尙衣提調李晩秀爲觀象監提調朴彝源爲敬陵令安廷瓛爲典牲判官姜世靖爲平市主簿柳明觀爲長興主簿金直行爲廣興奉事李建胄爲司䆃奉事鄭來重爲典牲副奉事李集玉爲掌樂主簿李厚延爲淸安縣監成光默爲慶基殿令肇慶廟令李昌熙監察朴和源相換
정조 23년
兵批判書李時秀病參判鄭大容未肅拜參議朴奎淳入直進參知李祉永病同副承旨沈象奎進僉知朴基豐朴基赫徐有鳳邊鶴上護軍尹師國護軍金履翼睦萬中李勉兢副護軍宋銓吳泰賢李東馨金翰東以上竝單付
정조 23년
傳于李翊模曰湖南守令待開門辭朝給馬下送
정조 23년
沈象奎以訓鍊都監言啓曰本局局別將李宅永身病甚重勢難察任改差何如傳曰允
정조 23년
閔台爀以賑恤廳言啓曰漢城府牒報據中部金召史錢二兩布一疋東部金召史黃召史良人姜道彬各錢二兩布一疋西部李氏錢三兩布二疋良人崔完福白守太金召史李召史各錢二兩布一疋南部樂生宋興天李召史高召史良人金鼎夏各錢二兩布一疋北部幼學李德海錢三兩布二疋沈召史李召史李召史李召史金召史元召史金召史閑良李大倫良人文尙俊各錢二兩布一疋合錢四十八兩布二十五疋題給之意敢啓傳曰知道